एक पौराणिक कथा के अनुसार भगवान विष्णु ने भाद्रपद मास की शुक्ल एकादशी को महापराक्रमी शंखासुर नामक राक्षस का संहार लम्बे युद्ध के बाद समाप्त किया था और थकावट दूर करने के लिए क्षीरसागर में जाकर सो गए थे और चार मास पश्चात फिर जब वे उठे तो वह दिन देवोत्थनी एकादशी कहलाया। इस दिन भगवान विष्णु का सपत्नीक आह्वान कर विधि विधान से पूजन करना चाहिए। इस दिन उपवास करने का विशेष महत्व है। अग्नि पुराण के अनुसार इस एकादशी तिथि का उपवास बुद्धिमान, शांति प्रदाता व संततिदायक होता है। विष्णुपुराण में कहा गया है कि किसी भी कारण से चाहे लोभ के वशीभूत होकर, चाहे मोह के वशीभूत होकर ही जो लोग एकादशी तिथि को भगवान विष्णु का पूजन अभिवंदन करते हैं वे समस्त दुखों से मुक्त होकर जन्म मरण के बंधन से मुक्त हो जाते हैं। वहीं सनत कुमार इस एकादशी की महत्त्ता का वर्णन करते हुए ने लिखा है कि जो व्यक्ति एकादशी व्रत या स्तुति नहीं करता वह नरक का भागी होता है। महर्षि कात्यायन के अनुसार जो व्यक्ति संतति, सुख सम्पदा, धन धान्य व मुक्ति चाहता है तो उसे देवोत्थनी एकादशी के दिन विष्णु स्तुति, शालिग्राम व तुलसी महिमा के पाठ व व्रत रखना चाहिए।